**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2017. gada 7.-8. decembrī**

**I. Eiropas Savienības Tieslietu un iekšlietu ministru padomes sanāksmes darba kārtība**

2017. gada 7.- 8. decembrī Briselē, Beļģijā, notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* ***eu-LISA*** *regula: priekšlikums Eiropas Parlamenta un Padomes regulai par Eiropas Aģentūru lielapjoma IT sistēmu darbības pārvaldībai brīvības, drošības un tiesiskuma telpā, ar ko groza Regulu (EK) 1987/2006[[1]](#footnote-1) un Padomes lēmumu 2007/533/TI[[2]](#footnote-2) un ar ko atceļ Regulu (ES) 1077/2011[[3]](#footnote-3)*

Eiropas Aģentūra lielapjoma IT sistēmu darbības pārvaldībai brīvības, drošības un tiesiskuma telpā (*turpmāk – eu-LISA / Aģentūra)* tika izveidota 2011. gadā ar mērķi nodrošināt otrās paaudzes Šengenas informācijas sistēmas (*turpmāk – SIS II),* Vīzu informācijas sistēmas (*turpmāk – VIS)*, pirkstu nospiedumu salīdzināšanas sistēmas *Eurodac* (*turpmāk – Eurodac)* un potenciāli citu lielapjoma informācijas tehnoloģiju sistēmu, kā arī to komunikāciju infrastruktūras noteiktu aspektu darbības pārvaldību.

eu-LISA uzsāka savu pamatfunkciju veikšanu 2012. gada 1. decembrī, pārņemot VIS darbības operatīvo pārvaldību. Pašlaik eu-LISA – papildus VIS *–* nodrošina arī SIS II (sākot ar 2013. gada maiju) un *Eurodac* (sākot ar 2013. gada jūniju) darbības operatīvo pārvaldību. eu-LISA mītnes vieta ir Tallinā, Igaunijā. Tās pārvaldībā esošo informācijas sistēmu tehniskais birojs atrodas Strasbūrā, Francijā, un to sistēmas dublējuma birojs - Sanktjohannā (*Sankt Johann im Pongau*), Austrijā.

2017. gada 29. jūnijā Eiropas Komisija nāca klajā ar priekšlikumu pārskatīt eu-LISA regulu (*turpmāk – Regulas projekts*). Regulas projekta mērķis ir uzlabot eu-LISA darbību, kā arī palielināt un stiprināt tās lomu, lai nodrošinātu eu-LISA mandāta atbilstību mūsdienu ES līmeņa izaicinājumiem brīvības, drošības un tiesiskuma telpā.

Sanāksmē plānots apstiprināt Padomes vispārējo pieeju par Regulas projektu. Dalībai sanāksmē ir sagatavota nacionālā pozīcija.

* ***Eiropas Sodāmības reģistra informācijas sistēma (ECRIS)*:** *priekšlikums Eiropas Parlamenta un Padomes regulai, ar ko Eiropas Sodāmības reģistru informācijas sistēmas (ECRIS-TCN sistēma) papildināšanai un atbalstam izveido centralizētu sistēmu tādu dalībvalstu identificēšanai, kurām ir informācija par notiesājošiem spriedumiem par trešo valstu valstspiederīgajiem un bezvalstniekiem (TCN), un ar ko groza Regulu (ES) 1077/2011[[4]](#footnote-4), un priekšlikums Eiropas Parlamenta un Padomes direktīvai, ar ko groza Padomes Pamatlēmumu 2009/315/TI[[5]](#footnote-5) attiecībā uz informācijas apmaiņu par trešo valstu pilsoņiem un attiecībā uz Eiropas sodāmības reģistru informācijas sistēmu (ECRIS) un aizstāj Padomes Lēmumu 2009/316/TI[[6]](#footnote-6)*

2016. gada 19. janvārī Eiropas Komisija (turpmāk – Komisija) nāca klajā ar priekšlikumu Eiropas Parlamenta (turpmāk – EP) un Padomes direktīvai, ar ko groza Padomes Pamatlēmumu 2009/315/TI attiecībā uz informācijas apmaiņu par trešo valstu valstspiederīgajiem un attiecībā uz Eiropas sodāmības reģistru informācijas sistēmu (ECRIS) un ar ko aizstāj Padomes Lēmumu 2009/3016/TI (turpmāk – direktīvas priekšlikums). Direktīvas priekšlikumā, kuras mērķis ir palielināt apmaiņu ar sodāmības reģistru informāciju attiecībā uz trešo valstu pilsoņiem, tika paredzēts izveidot decentralizētu sistēmu, kas attiecīgi identificētu to dalībvalsti, kura glabā informāciju par trešo valstu pilsoņu sodāmību (pamatojoties uz indeksfiltru un “ir/nav trāpījums” (*hit/no hit*) meklēšanas mehānismu).

Ņemot vērā 2016. gada 9. jūnija Padomes uzstādījumu par centralizēta risinājuma (nevis decentralizēta risinājuma, kā to sākotnēji paredzēja direktīvas priekšlikums) nepieciešamību, 2017. gada 29. jūnijā Komisija nāca klajā ar priekšlikumu EP un Padomes regulai, ar ko ECRIS papildināšanai un atbalstam izveido centralizētu sistēmu tādu dalībvalstu identificēšanai, kurām ir informācija par notiesājošiem spriedumiem par trešo valstu valstspiederīgajiem un bezvalstniekiem, un ar ko groza Regulu (ES) 1077/2011 (turpmāk – regulas priekšlikums).

Diskusijas par regulas priekšlikumu un precizēto direktīvas priekšlikumu tika uzsāktas Igaunijas prezidentūras (EE PRES) laikā, un abi tiesību aktu projekti tika skatīti vienā pakotnē. EE PRES ir nodrošinājusi intensīvu regulas priekšlikuma un precizētā direktīvas priekšlikuma virzību gan politiskā[[7]](#footnote-7), gan arī jo īpaši tehniskā līmenī[[8]](#footnote-8).

Sanāksmē plānots apstiprināt Padomes vispārējo nostāju par abiem tiesību aktu projektiem. Dalībai sanāksmē sagatavota nacionālā pozīcija.

Līdztekus šiem jautājumiem ministri tiks informēti par panākto progresu diskusijās par Kopējās Eiropas Patvēruma sistēmas reformu, aktualitātēm pretterorisma jomā, ES Pasažieru datu reģistra direktīvas[[9]](#footnote-9) ieviešanas gaitu, kā arī aktuālo situāciju saistībā ar ES informācijas sistēmu sadarbspēju.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

30.11.2017. 15:47

660

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece, 6219170

[iveta.muceniece@iem.gov.lv](mailto:iveta.muceniece@iem.gov.lv)

1. Eiropas Parlamenta un Padomes Regula (EK) Nr. 1987/2006 (2006. gada 20. decembris) par otrās paaudzes Šengenas Informācijas sistēmas (SIS II) izveidi, darbību un izmantošanu. OV L 381, 28.12.2006., 4.lpp. [↑](#footnote-ref-1)
2. Padomes lēmums 2007/533/TI (2007. gada 12. jūnijs) par otrās paaudzes Šengenas Informācijas sistēmas (SIS II) izveidi, darbību un izmantošanu (2013/157/ES). OV L 205, 7.8.2007., 63.lpp. [↑](#footnote-ref-2)
3. Eiropas Parlamenta un Padomes Regula (ES) Nr. 1077/2011(2011. gada 25. oktobris), ar ko izveido Eiropas Aģentūru lielapjoma IT sistēmu darbības pārvaldībai brīvības, drošības un tiesiskuma telpā. OV L 286, 1.11.2011., 1.lpp. [↑](#footnote-ref-3)
4. EP un Padomes [Regula (ES) Nr. 1077/2011](http://eur-lex.europa.eu/legal-content/LV/TXT/?uri=celex%3A32011R1077) (2011. gada 25. oktobris), ar ko izveido Eiropas Aģentūru lielapjoma IT sistēmu darbības pārvaldībai brīvības, drošības un tiesiskuma telpā, ES OV L 286, 1.11.2011., 1.lpp. [↑](#footnote-ref-4)
5. Padomes [Pamatlēmums 2009/315/TI](http://eur-lex.europa.eu/legal-content/LV/TXT/?uri=CELEX%3A32009F0315) (2009. gada 26. februāris) par organizatoriskiem pasākumiem un saturu no sodāmības reģistra iegūtas informācijas apmaiņai starp dalībvalstīm, ES OV L 93, 7.4.2009., 23.lpp. [↑](#footnote-ref-5)
6. Padomes [Lēmums 2009/316/TI](http://eur-lex.europa.eu/legal-content/LV/TXT/?uri=CELEX%3A32009D0316) (2009. gada 6. aprīlis) par Eiropas Sodāmības reģistru informācijas sistēmas (ECRIS) izveidi, piemērojot Pamatlēmuma 2009/315/TI 11. pantu, ES OV L 93, 7.4.2009., 33.lpp. [↑](#footnote-ref-6)
7. Sanāksmes: Sadarbībai krimināllietās izveidotā policijas un tiesu iestāžu darba grupa (CATS) – 22.09.2017. un 13.11.2017., COREPER II – 29.11.2017. un Padome – 12.-13.10.2017. [↑](#footnote-ref-7)
8. Sanāksmes: Ar sadarbību krimināllietās saistītu jautājumu darba grupa (COPEN)– 18.07.2017., 11.09.2017., 25.09.2017., 09.17.2017., Prezidentūras draugu grupa (FoP COPEN) – 12.09.2017., 26.09.2017., 10.10.2017., 25.10.2017. un 10.11.2017. un Tieslietu un iekšlietu padomnieku grupa – 30.10.2017., 15.11.2017., 21.11.2017., 22.11.2017. un 27.11.2017. [↑](#footnote-ref-8)
9. Eiropas Parlamenta un Padomes direktīva (ES) 2016/681 (2016. gada 27. aprīlis) par pasažieru datu reģistra (PDR) datu izmantošanu teroristu nodarījumu un smagu noziegumu novēršanai, atklāšanai, izmeklēšanai un saukšanai pie atbildības par tiem, OV 04.12.2016., L119/132 [↑](#footnote-ref-9)